ดึงที่รถไฟพระราม3
คลังเล็งใช้ที่หลังก.พลังงาน-ถ.เชื้อเพลิง พัฒนาอสังหาฯล้างหนี้8หมื่นล้านบาท
18 เม.ย. 2558

โดย...ทีมข่าวโพสต์ทูเดย์
คลังเล็งใช้ที่หลังก.พลังงาน-ถ.เชื้อเพลิง พัฒนาอสังหาฯล้างหนี้8หมื่นล้านบาท
กระทรวงการคลังเล็งดึงที่ดินรถไฟหลังกระทรวงพลังงานและที่พระราม 3 ล้างหนี้เพิ่ม หลังตั้งคณะทำงานตีมูลค่าที่ดินมักกะสัน หวังล้างหนี้ 8 หมื่นล้าน 
นายกุลิศ สมบัติศิริ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า กระทรวงการคลังจะพิจารณานำที่ดินของการรถไฟแห่งประเทศไทย (รฟท.) บริเวณ กม.11 หลังกระทรวงพลังงาน เขตจตุจักร และที่ริมแม่น้ำพระราม 3 ถนนเชื้อเพลิง มาบริหารจัดการเพิ่ม นอกเหนือจากการตั้งคณะทำงานในการตีมูลค่าพื้นที่มักกะสัน เพื่อแลกกับการชำระหนี้คงค้างของ รฟท.ที่ค้างกระทรวงการคลังอยู่กว่า 8 หมื่นล้านบาท
ทั้งนี้ กระทรวงการคลังจะพิจารณาทำสัญญาเช่าที่ระยะยาวจาก รฟท. เช่น กรณีที่ดินบริเวณย่านมักกะสันซึ่งมีจำนวน 490 ไร่ ว่า จะสามารถนำไปใช้ประโยชน์ในเชิงสังคมและในเชิงพาณิชย์ควบคู่กันอย่างไร
“ประเมินพื้นที่มักกะสันจะต้องดูว่าจะจัดสรรอย่างไร ทั้งมาทำสวนสาธารณะคู่กับบึงมักกะสัน เพื่อเป็นปอดกรุงเทพฯ เพิ่มเติม และการตีมูลค่าในพื้นที่เชิงพาณิชย์ ซึ่งจะต้องประเมินเงินที่ได้กลับมาอย่างเต็มเม็ดเต็มหน่วย ส่วนพื้นที่จตุจักร กม.11 หลังกระทรวงพลังงาน และที่แม่น้ำพระราม 3 ถนนเชื้อเพลิง ก็ต้องประเมินด้วยว่าคุ้มหรือไม่“ นายกุลิศ กล่าว
ทั้งนี้ การดำเนินการดังกล่าวเป็นไปตามที่คณะกรรมการนโยบายและกำกับดูแลรัฐวิสาหกิจ (คนร.) หรือซูเปอร์บอร์ด มีมติเห็นชอบให้กระทรวงการคลัง มีสิทธิในการใช้ประโยชน์พื้นที่ของ รฟท.ในระยะยาว เพื่อชำระหนี้คงค้าง
นอกจากนี้ ยังให้กระทรวงการคลังมีสิทธิร่วมพิจารณาในพื้นที่อื่นๆ นอกเหนือจากมักกะสันเช่นกัน สำหรับการใช้ประโยชน์จากการเช่าพื้นที่มักกะสัน ที่จะนำมาพัฒนาเป็นพื้นที่สวนสาธารณะคู่กับบึงมักกะสัน พื้นที่แก้มลิง และใช้ประโยชน์เชิงพาณิชย์นั้น ทางกระทรวงการคลังได้ตั้งคณะกรรมการขึ้นมาเพื่อประเมินมูลค่าที่ดินและการใช้ประโยชน์แล้ว โดยมีนายสมหมาย ภาษี รมว.คลัง เป็นประธาน ร่วมกับปลัดกระทรวงการคลัง ปลัดคมนาคม รฟท. ผู้เชี่ยวชาญเกี่ยวกับการประเมินที่ดิน และ สคร.
สำหรับในเบื้องต้น คาดว่ามูลค่าพื้นที่ดังกล่าวจะไม่ต่ำกว่า 5 หมื่นล้านบาท จึงทำให้ยังต้องหาที่ดินแปลงอื่นคือ บริเวณ กม.11 บริเวณหลังกระทรวงพลังงาน เขตจตุจักร และที่ริมแม่น้ำเจ้าพระยา ถนนเชื้อเพลิง ย่านพระราม 3 เพื่อให้เพียงพอต่อการล้างภาระหนี้ที่คงค้างมากกว่า 8 หมื่นล้านบาท
ก่อนหน้านี้ กระทรวงการคลังในยุคนายกิตติรัตน์ ณ ระนอง รมว.คลัง เคยมีแนวความคิดจะพัฒนาที่ดินของ รฟท.บริเวณริมแม่น้ำ ถนนพระราม 3 ให้เป็นพื้นที่การท่องเที่ยวครบวงจร ที่เชื่อมโยงการคมนาคมหลายรูปแบบ เนื่องจากเป็นโค้งทำเลดีริมแม่น้ำเจ้าพระยา และมีแผนจะพัฒนาที่ดินย่านมักกะสัน ให้เป็นช็อปปิ้ง คอมเพล็กซ์ โดยได้ให้สถาบันเทคโนโลยีพระจอมเกล้าเจ้าคุณทหารลาดกระบัง (สจล.) เป็นผู้ศึกษาและออกแบบการพัฒนาตามความเหมาะสม